कानपुर। चर्चित ज्योति हत्याकांड के मुख्य आरोपी व पति पियूष को जल्द ही एमपी कोर्ट में पेशी के लिए ले जाया जाएगा। एमपी में दर्ज एक मामले में पुलिस शनिवार शहर आईं और जेल में बंद आरोपी के खिलाफ प्रोटेक्शन वारंट जेल अधीक्षक को सौंपा। वारंट तामील की जानकारी मिलते ही परिजनों की बैचेनी बढ़ गई है। शहर में हुए ज्योति मर्डर केस में मृतका के पिता शंकर नागदेव की ओर से एमपी के जबलपुर स्थित कैंट थाने में मुख्य आरोपी व जेल में बंद दामाद पियूष श्यामदसानी सहित ससुरालियों पर मुकदमा दर्ज कराया था। आईपीसी की धारा 406 व 34 अमानत में खयानत मामले में बीती 27 अगस्त को एमपी पुलिस की एक टीम कानपुर आईं थी और पियूष के घर पर परिजनों से पूछतांछ करने पहंुची। लेकिन यहां पर कोई भी नहीं मिला। इसी मामले में आज एक बार फिर एमपी पुलिस की टीम शहर आईं और जिला कारागार पहुंची। जेल अधीक्षक वी.के. मिश्रा से मुलाकात कर पुलिस टीम में शामिल सब इंस्पेक्टर मार्टिन तिर्की ने पियूष को एमपी कोर्ट में पेशी पर ले जाने के लिए प्रोटेक्शन वांरट की कापी सौंपी। उन्होंने बताया कि नौ सितंबर को कानपुर से केस की सुनवाई के लिए पियूष को एमपी ले जाया जाएगा। जेल अधीक्षक ने बताया कि वारंट तामील कर लिया गया है। कोर्ट से अनुमति के बाद आरोपी पियूष को सुरक्षा के साथ एमपी कोर्ट में पेशी के लिए भेजा जाएगा।